Author: Институт перевода Библии
Date: 2022-09-30T19:29:58.402270+00:00

ТхьэлӀыкӀоу Юныс, Рут, Эстэр: ТхьэлӀыкӀоу Юныс ехьылӀэгъэ тхылъым ипэублэ гущыӀ

ТхьэлӀыкӀоу Юныс, Рут, Эстэр: ТхьэлӀыкӀоу Юныс ехьылӀэгъэ тхылъым ипэублэ гущыӀ

1. Пэублэ гущыӀ

1. ТхьэлӀыкӀоу Юныс ехьылӀэгъэ тхылъым ипэублэ гущыӀ

Пэублэ гущыӀ

Пэублэ гущыӀ

Ныбджэгъу лъапӀэхэр!

Библием щыщэу тхылъищ зы кӀышъо яӀэу шъуапашъхьэ илъ. Библиер – дунаим анахь щалъытэу, нахьыбэрэ заджэхэрэ тхылъмэ ащыщ, джащ къыхэкӀэу цӀыф пэпчъ, чӀыпӀэу зыщыпсэурэм, лъэпкъэу зыщыщым е динэу ыӀыгъым ямылъытыгъэу, иныдэлъфыбзэкӀэ ащ еджэнэу амал иӀэн фае. ЦӀыфхэр сыдрэ лъэхъани зыгъэгумэкӀыщтыгъэхэ упчӀэхэм яджэуапхэр Библием къетых: тыдэ тыкъикӀыгъа, сыда тызфыщыӀэр, сыда ер дунаим зыкӀыщыбэгъуагъэр, цӀыфыр зылӀэжьыкӀэ, сыда къыпэщылъыр? Библиер – чыристан диным анахьэу ыгъэлъэпӀэрэ тхылъ, ау чыристан закъомэ апае ар тхыгъэу къызшӀошӀыхэрэр хэукъох. Библием иӀахьэгъубэхэр быслъымэнхэмкӀи лъапӀэх. ГущыӀэм пае, КъурӀанми къыхэфэрэ тхьэлӀыкӀохэм (пегъымбархэм) яхьылӀэгъэ къэбархэр. Мы тедзэгъум къыдэхьэрэ тхылъищмэ ащыщэу зыр тхьэлӀыкӀоу Юныс, адрэр пачъыхьэу Даут къызтекӀыгъэмэ къатегущыӀэ.

Библием къыхэхыгъэ тхылъэу мыщ къыдахьэрэ пэпчъ пэублэ гущыӀэ кӀэкӀ иӀ, ахэр зыфэгъэхьыгъэхэр – тхылъыр къызтегущыӀэрэр, ащ игъэпсыкӀ, хъугъэ-шӀагъэхэр зэпхыгъэ лъэхъаныр ары.

Библием изэдзэкӀынкӀэ Институтым – цӀыф лъэпкъыбэмэ абзэхэмкӀэ Тхылъ ЛъапӀэр зэзыдзэкӀырэм – игуапэу адыгэмэ абзэкӀэ Библием щыщ тхылъхэр къыгъэхьазырыгъэх. Ахэм язэдзэкӀын цӀыфыбэ хэлэжьагъ: зэдзэкӀакӀохэр, диншӀэныгъэлэжьхэр, редакторхэр. ЯӀофшӀагъэ пкӀэнчъэ мыхъунэу тэлъаӀо!

Библием изэдзэкӀынкӀэ Институтыр

Дэтхэр

ГущыӀап | 5
ТхьэлӀыкӀоу Юныс | 7
Рут | 17
Эстэр | 33

ТхьэлӀыкӀоу Юныс, Рут, Эстэр

Библием изэдзэкӀынкӀэ Институтыр Москва, 2006

ТхьэлӀыкӀоу Юныс ехьылӀэгъэ тхылъым ипэублэ гущыӀ

ТхьэлӀыкӀоу Юныс ехьылӀэгъэ тхылъым ипэублэ гущыӀ

1. 1

2. 2

3. 3

4. 4

Юныс зыщыӀагъэр тиэрэ ыпэкӀэ 793–753 рэ илъэсхэм азыфагу е израиль пачъыхьэу ЯтӀонэрэ ЯрэбӀэм итетыгъом ыпэкӀэ е итетыгъом илъэхъан. А лъэхъаным Израиль зиушъомбгъугъэу щытыгъ, Ассириеу бэшӀагъэу Израиль ипыигъэм иӀофхэр дэигъэх. Хьыкумэу щыӀэщтым икъэбар Ассирием игупчэ къалэ щигъэӀунэу Зиусхьаным унашъоу къыфишӀыгъэр Юныс фэмые хъатэу егъэцакӀэ, сыда пӀомэ цӀыф лъэпкъэу зыщыщым ипый кӀочӀэшхо ибзэджэшӀагъэхэр Тхьэм фигъэгъунхэм тещыныхьэщтыгъэ.

Тхьэм уӀэкӀэкӀын зэрэмылъэкӀыщтыр, Ащ фэмыукӀочӀын зэрэщымыӀэр, гукӀэгъушхуи зэрэхэлъыр тхылъым къегъэлъагъо. ИцӀыф лъэпкъ щыщ тхьэлӀыкӀом зэрэфигъэгъурэм имызакъоу, мэджусый диным ит цӀыф мин пчъагъэ псэкӀодшӀэным зыӀэкӀиубытагъэхэу зыдэс къалэми фегъэгъу – ябзэджэшӀагъэхэр къагурыӀоу зэрэрагъэжьагъэм лъыпытэу.

Джа лъэныкъуитӀур ӀупкӀэ дэдэу зэпэгъэуцугъэ: Тхьэм игукӀэгъурэ ишӀулъэгъурэ зы лъэныкъомкӀэ, адрэ лъэныкъомкӀэ – Юныс ышъхьэ шӀу зэрилъэгъужьырэмрэ ипыйхэм гухьэ гужъ зэрафыриӀэмрэ.

Апэрэ шъхьэр

Юныс Тхьэм зэремыдэӀугъэр

1^1Зиусхьаным игущыӀэ Юныс, Амытай ыкъо, къыфехыгъ:+

2– Ежьи, Нинэуй къэлэшхом кӀо, гъэмысэхи, Тхьэм игущыӀэ ягъэӀу, сыда пӀомэ ахэмэ ябзэджэшӀагъэхэр къыслъыӀэсыгъэх.

3Юныс зигъэхьазырыгъ Зиусхьаным пэчыжьэ зишӀынэу, Нинэуй мыкӀоу, ащ илъэныкъо шъхьафыкӀэ щыӀэ Тарщыщ ежьагъ. Яфо къалэм къэси, Тарщыщ кӀорэ къухьэ къыгъотыгъ, гъогупкӀэр арити, Зиусхьаным пэчыжьэ зишӀыным пае, Тарщыщ адэкӀонэу къухьэм итӀысхьагъ+.

4Ау Зиусхьаным хым жьыбгъэ лъэш къыщиӀэтыгъ, хым хыоешхо къыщыхъуи, къухьэр къызэхэкъутэу фежьагъ+.

5КъошъофылӀхэр къэщынагъэх, шъхьаджи итхьэ елъэӀущтыгъэ, къухьэр нахь псынкӀэ ашӀыным пае хым хьылъэхэр хадзэхэу аублагъ; ежь Юныс къухьэ кӀоцӀым ехи, гъолъи, пытэу хэчъыегъагъ+.

6Къухьэм ипащэ ащ ыдэжь къакӀуи, къыриӀуагъ:

– Сыда узфэчъыерэр? Къэтэдж, уи Тхьэ елъэӀу; хэт ышӀэра, Тхьэр къытфэгумэкӀынкӀи мэхъу, тимыгъэкӀодынэу+.

7ЕтӀанэ къухьэм исхэм зэраӀожьыгъ:

– НекӀо, пхъэдз итэжъугъадз мы тхьамыкӀагъор зыпкъ къикӀырэр зэдгъэшӀэнэу. – Пхъэдзыр зырадзэм, Юныс тефагъ+.

8Джащыгъум ащ раӀуагъ:

– КъытаӀу, хэта мы тхьамыкӀагъор къызыпкъырыкӀырэр? Сыд Ӏофа узпылъыр, тыдэ укъикӀыра? Тыдэ щыӀа уихэгъэгу, сыд цӀыф лъэпкъа узщыщри?

9Ащ къариӀуагъ:

– Сэ сыджурт, хымрэ чӀыгумрэ къэзгъэшӀыгъэхэу, ошъогумэ я Тхьэу Зиусхьаныр сэгъэлъапӀэ+.

10ЦӀыфхэр лъэшэу къащтэхи, ащ раӀуагъ:

– Сыда о зэхэпшӀыхьагъэр? – Ахэмэ ашӀэщтыгъэ Зиусхьаным зышӀуигъэбылъынэу ар зэрэхэхьажьыгъэр, сыда пӀомэ ежь ар къариӀогъагъ.

11Хыоешхор нахь лъэш хъущтыгъэти, ащ раӀуагъ:

– Сыда къыотшӀэн фаер хыр Ӏэсэжьыным пае?

12Джащыгъум ащ ариӀожьыгъ:

– Сэ сышъушти, псым сыхэшъудз, етӀанэ хыоешхор уцужьыщт, сыда пӀомэ мы хыоешхом сэ силажьэкӀэ шъузэрэхэфагъэр сэ къызгурыӀуагъ.

13Аущтми лӀыхэм, нэпкъым екӀолӀэнхэу, псынкӀэу къухьэр афэу фежьагъэх, ау ар къадэхъущтыгъэп, сыда пӀомэ хыоешхор нахь лъэш хъущтыгъэ.

14Арыти ахэр куохэзэ, Зиусхьаным елъэӀугъэх:

– ТыолъэӀу, Зиусхьан, мы лӀым ыпсэ пае тэрэмыкӀод, тимылажьэмкӀэ тымыгъэмыс, сыда пӀомэ О пшӀоигъор, Зиусхьан, пшӀагъэ!+

15Юныс аубыти, ахэмэ хым хадзагъ; зэрэхадзэу хым игубж Ӏэсэжьыгъэ+.

16А лӀыхэм Зиусхьаным щынэгъошхо фыряӀэ хъугъэ. Зиусхьаным къурмэни тхьэрыӀохэри фашӀыгъэх.

ЯтӀонэрэ шъхьэр

Юныс Тхьэм зэрелъэӀугъэр

2^1Зиусхьаным пцэжъыешхом унашъо фишӀыгъ Юныс ыдырынэу; Юныс а пцэжъыешхом ыкӀоцӀ чэщ мэфищэ исыгъ+. 2Пцэжъыем ыкӀоцӀ зэрисэу Юныс Зиусхьанэу и Тхьэ мэкъэшхокӀэ зыфигъэзагъ:

3– Гузэжъогъум сыхэтэу сэ Зиусхьаным инэу селъэӀугъ: Ащ джэуап къыситыгъ. Хьадрыхэ икуупӀэ сэ сыкъикуукӀыгъ: О сымакъэ къызэхэпхыгъ+.

4О хым анахь икуупӀэм сыхэбдзагъ, псыорышхомэ сыкъауцухьагъ, О зэкӀэ Уипсхэр, зэкӀэ Уиорхэр сэ сашъхьагъ икӀыщтыгъэх+.

5Джащыгъум сэ сӀуагъэ:

– О Уинэплъэгъу сэ сыкӀэрычыгъ, ау О Уиунэшхо лъапӀэ сэ джыри слъэгъужьыщт.

6Спшъэтыкъ къэсэу псыхэм сызэлъаубытыгъ, куупӀэм сыхэтыгъ, хы уцыр сшъхьэ къещэкӀыгъэ хъугъагъэ+.

7Къушъхьэхэм алъачӀэ нэсэу сэ сехыгъагъ – хэгъэгоу зикъэлапчъэхэр пчъэдадзэхэмкӀэ егъэшӀэрэу зэфашӀыжьыгъэм; ау О, Зиусхьанэу си Тхь, спсэ хьадрыхэ къипщыжьыщт.

8Спсэ фэмылъэкӀыжь зэхъум, сэ Зиусхьаныр сыгу къэкӀыжьыгъ, силъэӀуи О Уадэжь, Уиунэшхо лъапӀэ, къэсыгъ+.

9ПкӀэ зимыӀэ тхьэ нэпцӀхэр зыгъэлъапӀэхэрэм шъыпкъагъэу О къыпфыряӀэн фаер щагъэзыягъ+.

10Ау сэ щытхъу макъэкӀэ О къурмэн пфэсшӀыщт; узэрэзгъэгугъагъэр згъэцэкӀэжьыщт. Зиусхьаныр ары тыкъэзгъэнэжьыщтыр!+

11Арыти Зиусхьаным пцэжъыешхом унашъо фишӀи, ащ Юныс чӀыгум къытыритӀупщыхьажьыгъ.

Ящэнэрэ шъхьэр

Юныс Зиусхьаным зэредэӀугъэр

3^1Зиусхьаным игущыӀэ ятӀонэрэу Юныс къыфехыгъ:

2– Ежьи, Нинэуй къэлэшхом кӀо, Сэ къэбарэу къыуасӀорэр ащ щыӀуат+.

3Юныс ежьи, Зиусхьаным къыриӀуагъэм тетэу Нинэуй кӀуагъэ; а Нинэуир къэлэшхо дэдагъ, мэфищыкӀэ зэпыпчынэу щытыгъ.

4Юныс Нинэуй зэпичэу ыублагъ, зы мэфэ гъогу зекӀу нэужым цӀыфхэм ариӀуагъ:

– Мэфэ тӀокӀитӀу зытешӀэкӀэ, Нинэуй зэхэкъутэщт!

5Нинэуйм дэсхэм Тхьэм игущыӀэ ашӀошъ хъугъэ: нэкӀыр аубытыгъ, ини цӀыкӀуи дзыуапхъэм хэшӀыкӀыгъэ шъыгъо щыгъынхэр зыщалъагъ.

6А къэбарыр Нинэуй ипачъыхьэ къызылъэӀэсым, ар итахътэ къытекӀи, ипачъыхьэ шъуашэ зыщихыгъ, дзыуапхъэм хэшӀыкӀыгъэ шъыгъо щыгъынхэр зыщилъэхи, яжьэм хэтӀысхьагъ.

7Ащ Нинэуй дэс цӀыфхэм ариӀуагъ:

– Мыр пачъыхьэми ицӀыф лъэрыхьхэми яунашъу: зы цӀыфи, зы былыми – чэмхэми мэлхэми – зыпари ашхы хъущтэп, хъупӀэми орэмыкӀох, пси ерэмышъох.

8Дзыуапхъэм хэшӀыкӀыгъэ щыгъынхэр цӀыфхэм зыщарэлъ, былымхэми атырарэхъу, лъэшэу Тхьэм ерэлъэӀух, шъхьаджи игъогу бзаджэ ерэбгыни, мыхъункӀэ цӀыфхэм адэзекӀоныр херэнэжь.

9Хэт ышӀэра, Тхьэр кӀэгъожьынышъ, игубжышхо тшъхьарищынкӀи мэхъу, тэри тымыкӀодэу тыкъэнэжьын+.

10Ахэмэ ягъогу бзаджэ зэрабгынагъэр Тхьэм зелъэгъум, тхьамыкӀагъоу аришӀэнэу зыфиӀогъагъэм фыкӀэгъожьи, аришӀагъэп+.

ЯплӀэнэрэ шъхьэр

Юныс игубжырэ Тхьэм игукӀэгъурэ

4^1Юныс ар лъэшэу ыгу хэкӀи, губжыгъэ.

2Арыти Зиусхьаным елъэӀуи, ащ къыӀуагъ:

– Е, Зиусхьан! Сихэгъэгу сызесыми мыщ фэдэу зэрэхъущтыр сыгукӀэ сшӀэщтыгъэ. Джары сэ Тарщыщ сызфечъэжьэгъагъэри, сыда пӀомэ сэ сшӀэщтыгъэ: О, шӀур афэзышӀэу, гукӀэгъу зыхэлъэу, шӀэхэу мыгубжэу, мыкӀодыжьын шӀулъэгъушхо зиӀэ Тхьэу ущыт, цӀыфхэр бгъэпщынэным уфыкӀэгъожьыными уфэхьазыр+.

3Джы, Зиусхьан, спсэ хэх, сыда пӀомэ сыщыӀэным нахьи, сылӀэныр нахь къэсэштэ+.

4Зиусхьаным къыӀуагъ:

– Тэрэза узэрэгубжырэр?

5Юныс къалэм дэкӀи, тыгъэ къокӀыпӀэ лъэныкъомкӀэ тӀысыгъэ, чэл зыфишӀыжьи, ащ ижьау чӀэтӀысхьагъ – къалэм къыщышӀыщтыр ылъэгъунэу.

6Джащыгъум Зиусхьанэу Тхьэм къэкӀырэ лъэпкъ къыгъэкӀыгъ. Юныс ышъхьэ жьаоу къытыридзэрэм ар ыгъэрэхьатынэу Тхьэр фэягъ. А къэкӀыгъэм Юныс лъэшэу щыгушӀукӀыгъ.

7ЯтӀонэрэ мафэм, нэф къызэрэшъэу, хьамлыум къэкӀыгъэм хишхыкӀынэу Тхьэм ыгъэпсыгъэти, ар гъугъэ.

8ЕтӀанэ тыгъэр къызыкъокӀым, Тхьэм тыгъэжь стырыр къыригъапщи, Юныс ышъхьэ тыгъэм ристыкӀэу ыублагъ, кӀочӀаджэ хъуи, хьадэгъум кӀэлъэӀузэ, ащ къыӀуагъ:

– СыщыӀэным нахьи, сылӀэныр нахь къэсэштэ.

9Арыти Тхьэм Юныс къыриӀуагъ:

– КъэкӀыгъэм пае угубжыныр тэрэза?

Адрэм къыӀуагъ:

– Боу тэрэз. СыщыӀэным сыфэмыежьэу сыгубжыгъ.

10Джащыгъум Зиусхьаным къыӀуагъ:

– Къин зытемылъэгъуагъэу, къэмыгъэкӀыгъэу, а зы чэщым къэкӀи, а зы чэщым кӀодыжьыгъэм угу фэгъу.

11– Адэ сыдэущтэу сыгу фэмыгъуна Нинэуй къэлэшхоу нэбгырэ минишъэрэ тӀокӀырэм къехъу, Ӏэ джабгъумрэ Ӏэ сэмэгумрэ зэхагъэкӀуакӀэу[*] зыдэсым, былымыби зыдэтым.

* 4:11 ШӀумрэ емрэ зэхагъэкӀуакӀэу.

+ 1:1 2ПА 14:25
+ 1:3 1ПА 10:22,
+ 1:4 Орэд ЛъапӀэхэр 106:25
+ 1:5 Апостол. 27:18
+ 1:6 Юныс 3:9
+ 1:7 1СА 14:41-42

+ 1:9 Орэд ЛъапӀэхэр 94:5, Орэд ЛъапӀэхэр 145:6

+ 1:14 Хэбзэ тхыжьыгъэр 21:8
+ 1:15 Орэд ЛъапӀэхэр 64:8
+ 2:1 Маттэ 12:40, Маттэ 16:4

+ 2:3 Орэд ЛъапӀэхэр 3:5, Орэд ЛъапӀэхэр 17:7, Орэд ЛъапӀэхэр 117:5

+ 2:4 Орэд ЛъапӀэхэр 87:7, Орэд ЛъапӀэхэр 17:5, Орэд ЛъапӀэхэр 41:7, Орэд ЛъапӀэхэр 68:3

+ 2:6 Орэд ЛъапӀэхэр 17:5
+ 2:8 Орэд ЛъапӀэхэр 17:7
+ 2:9 Орэд ЛъапӀэхэр 31:7

+ 2:10 Орэд ЛъапӀэхэр 49:14, Орэд ЛъапӀэхэр 3:9

+ 3:2 Юныс 1:1-2
+ 3:9 2СА 12:22, Юныс 1:6
+ 3:10 МысырикӀыжь 32:14, 2СА 24:16,
+ 4:2 МысырикӀыжь 34:6
+ 4:3 1ПА 19:4,

+ https://ibt.org.ru/ebook?id=ADG

Table of Contents

- ТхьэлӀыкӀоу Юныс, Рут, Эстэр: ТхьэлӀыкӀоу Юныс ехьылӀэгъэ тхылъым ипэублэ гущыӀ

- Пэублэ гущыӀ

- ТхьэлӀыкӀоу Юныс ехьылӀэгъэ тхылъым ипэублэ гущыӀ

- Апэрэ шъхьэр
- ЯтӀонэрэ шъхьэр
- Ящэнэрэ шъхьэр
- ЯплӀэнэрэ шъхьэр